Auburn (Alabama)

Auburn on kaupunki Alabaman osavaltiossa Yhdysvalloissa. Sen väkiluku oli vuoden 2020 väestönlaskennassa 76 143. Auburnissa toimii Auburnin yliopisto. Maantiede Auburn sijaitsee Yhdysvaltojen Alabaman osavaltion itäosassa Leen piirikunnassa. Alue on Appalakien juurten ja Alabaman rannikkotasangon välialuetta. Historia Nykyisen Auburnin alueen alkuperäisasukkaita olivat creekit, joiden maihin alue kuului vuoden 1832 Cussetan sopimukseen saakka. Toisen creek-sodan jälkeen vuonna 1836 creekit pakkosiirrettiin kokonaan pois nykyisen Alabaman osavaltion itäosista. Vuonna 1836 Auburnin alueelle oli muuttanut siirtolainen John J. Harper, josta tuli tuolloin Maconin piirikuntaan kuuluneen Auburnin kaupungin perustaja. Paikan varhaiset siirtolaiset olivat Harperin sukulaisia ja metodisteja. Paikka sai tarinan mukaan eräältä nuorelta naiselta, joka antoi nimen Oliver Goldsmithin runon The Deserted Village sanojen mukaan. Auburn sai kaupunginoikeudet osavaltiolta vuonna 1839. Vuonna 1851 avattiin rautatieyhteys osavaltion pääkaupunki Montgomeryyn ja jokisatamaan Columbuksessa. Sisällissodan aikana heinäkuussa 1864 Lovell Rousseaun johtamat Unionin joukot polttivat kaupungin rautatieaseman ja lopullisesti kaupunki vallattiin joitakin päiviä Etelävaltioiden antautumisen jälkeen. Sisällissodan jälkeen kaupungin kehitykseen vaikuttivat sen oppilaitokset. East Alabama Male College oli perustettu vuonna 1859 ja siitä tuli Agricultural and Mechanical College of Alabama vuonna 1872 ja nykyinen Auburnin yliopisto vuonna vuonna 1960. 1930-luvun suuren laman aikana kaupungissa toteutettiin useita presidentti Franklin D. Rooseveltin poliittisen ohjelman mukaisia julkisia hankkeita, kuten yliopiston kampusalueen, jalkapallostadionin ja puistojen laajennusrakennuttamisia. Asukasluku kasvoi nopeasti toisen maailmansodan jälkeen. Yliopisto on ollut kaupungin suurin yksittäinen työnantaja, mutta kaupunki on myös teollistunut. Väestö Auburnin asukasluku oli Yhdysvaltain vuoden 2020 väestönlaskennan mukaan 76 143. Vuonna 2010 vastaava lukema oli 53 380. Vuonna 2020 asukkaista valkoisia oli 66,8 %, mustia 17,2 %, aasialaisia 8,5 % ja latinoja 5,4 %. 10,7 % asukkaista oli syntynyt ulkomailla ja 12,8 % puhui kotonaan muuta kieltä kuin englantia. Kotitalouksen keskimääräiset vuotuiset ansiot 2020–2024 olivat 63 668 dollaria ja henkilöä kohden 37 018. 25,4 % eli köyhyysrajan alapuolella. Lähteet Aiheesta muualla Kuvia tai muita tiedostoja aiheesta Auburn Wikimedia Commonsissa